b"\n_START_ARTICLE_\nJosep Maria Sala i Gris\xc3\xb3\n_START_SECTION_\nActivitat pol\xc3\xadtica\n_START_PARAGRAPH_\nEs gradu\xc3\xa0 com a enginyer industrial a l'Escola T\xc3\xa8cnica Superior d'Enginyers Industrials de Barcelona (ETSEIB). Ha treballat com a enginyer industrial i inform\xc3\xa0tic d'IBM i SAE. Fou delegat del Sindicat Democr\xc3\xa0tic d'Estudiants (1964-1968) i particip\xc3\xa0 en la Caputxinada. _NEWLINE_Des de 1970 ha estat vocal i secretari de la Junta de Govern del Col\xc2\xb7legi Oficial d'Enginyers Industrials de Catalunya i membre de l'Associaci\xc3\xb3 de T\xc3\xa8cnics d'Inform\xc3\xa0tica. Secretari nacional del PSC-PSOE, membre del Comit\xc3\xa8 Federal del PSOE i afiliat a la UGT. \xc3\x89s soci d'\xc3\x92mnium Cultural, de la Creu Roja Espanyola, de la Fundaci\xc3\xb3 del Congr\xc3\xa9s de Cultura Catalana i de la Fundaci\xc3\xb3 Rafael Campalans._NEWLINE_Fou elegit diputat al Parlament de Catalunya a les eleccions de 1984, 1988, 1992 i 1995, i fou designat senador per Catalunya del 1989 al 1997. Fou membre de la Diputaci\xc3\xb3 Permanent del Parlament de Catalunya el 1984-1992.\n_START_SECTION_\nImplicaci\xc3\xb3 al cas Filesa\n_START_PARAGRAPH_\nJuntament amb el seu company de partit Carlos Navarro i G\xc3\xb3mez es va veure implicat en el cas Filesa sobre el finan\xc3\xa7ament irregular al PSOE i fou condemnat per la Sala Segona del Tribunal Suprem d'Espanya el 28 d'octubre de 1997 per delictes de falsedat en document mercantil i associaci\xc3\xb3 il\xc2\xb7l\xc3\xadcita a dues penes d'un any de pres\xc3\xb3, sis d'inhabilitaci\xc3\xb3 i una multa. Aquell any va abandonar els seus c\xc3\xa0rrecs pol\xc3\xadtics. Fou empresonat al Centre Penitenciari de Can Brians, fins que fou alliberat el 9 de desembre de 1997 per haver-se-li adm\xc3\xa8s un recurs d'empara al Tribunal Constitucional d'Espanya, qui va anul\xc2\xb7lar la sent\xc3\xa8ncia el 4 de juny de 2001."